**Ministru kabineta noteikumu projekta „Noteikumi par prasībām komersantiem, izglītības iestādēm un speciālistiem, kuri nodrošina traktortehnikas vadītāju apmācību, traktortehnikas vadītāju apmācības programmām, kā arī apmācības kontroles kārtību” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis – vienkāršot traktortehnikas vadītāju apmācību programmas (“Traktortehnikas uzbūve un ekspluatācijas pamati” un “Traktortehnika darba tehnoloģija”), samazinot to saturu, stundu skaitu, kā arī vadītāju apliecības iegūšanas izmaksas.  Risinājumi – daļu traktortehnikas uzbūves un ekspluatācijas jautājumu, kā arī darba tehnoloģijas jautājumu nodot darba devēja ziņā, t.i., darba devēji paši apmācīs vadītāju darbam ar attiecīgo traktortehniku.  Noteikumi stājas spēkā 2018. gada 1. septembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Noteikumi par prasībām komersantiem, izglītības iestādēm un speciālistiem, kas nodrošina traktortehnikas vadītāju apmācību, traktortehnikas vadītāju apmācības programmām, kā arī apmācības kontroles kārtību” (turpmāk – noteikumu projekts) ir sagatavots, pamatojoties uz Ceļu satiksmes likuma 22.panta ceturto daļu.  Ar Ministru kabineta 2012.gada 12.jūnija rīkojumu Nr.264 apstiprinātā Pasākumu plāna “klusēšanas-piekrišanas” principa ieviešanai un piemērošanai atbildīgo institūciju administratīvajā praksē (turpmāk – Plāns) 4.sadaļas tabulas “Pasākumi, tiešie darbības rezultāti, atbildīgās institūcijas un nepieciešamais finansējums plāna noteiktā mērķa un rīcības virzienu sasniegšanai” 12.punkts nosaka uzdevumu Zemkopības ministrijai ieviest „klusēšanas-piekrišanas” principu mācību kartes piešķiršanā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Prasības komersantiem, izglītības iestādēm un speciālistiem, kas nodrošina traktortehnikas vadītāju apmācību, traktortehnikas vadītāju apmācības programmas, kā arī traktortehnikas vadītāju apmācības procesa kontroles kārtību nosaka Ministru kabineta 2010. gada 2. marta noteikumi Nr.206 „Noteikumi par prasībām komersantiem, izglītības iestādēm un speciālistiem, kuri nodrošina traktortehnikas vadītāju apmācību, traktortehnikas vadītāju apmācības programmām, kā arī apmācību kontroles kārtību” (turpmāk – noteikumi Nr. 206).  Ievērojot Ministru kabineta 2009. gada 3. februāra noteikumu Nr.108 „Normatīvo aktu projektu sagatavošanas noteikumi” 140. punktu, ir sagatavots jauns noteikumu projekts, jo grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma.  Saeimā 2018. gada 12. aprīlī trešajā lasījumā ir pieņemti grozījumi Ceļu satiksmes likumā, un tie paredz, ka ar 2018. gada 1. septembri mainās traktortehnikas vadītāju apliecību kategoriju nosaukumi, kā arī vairākas traktortehnikas kategorijas tiek apvienotas vienā kategorijā, tā samazinot pašreizējo traktortehnikas kategoriju skaitu no 8 līdz 4 – TR1, TR2, TR3 un TR4. Ievērojot iepriekšminēto, ir sagatavots jauns noteikumu projekts.  Mūsdienās traktortehnikas apmācības programmas ir sarežģītas, jo ietver specifiskas tēmas un saturu, tādēļ to prasības ir jāaktualizē.  Teorētisko mācību priekšmetu apjoms ir ļoti liels un dublējas starp kategorijām, jo, lai iegūtu B kategorijas traktortehnikas vadītāju apliecību, ir jāmācās no 83,5 līdz 146,5 stundām, C kategorijai – no 128 līdz 172 stundām, bet G kategorijai – no 138,5 līdz 200,5 stundām.  Nevalstiskās organizācijas (turpmāk – NVO) jau kopš 2016. gada ir vērsušās Zemkopības ministrijā ar lūgumu pārskatīt traktortehnikas vadītāju apmācības un tiesību izsniegšanas kārtību. NVO nav apmierinātas ar traktortehnikas vadītāju apmācības lielajām izmaksām, kas nav samērojamas ar traktortehnikas vadītāju kvalifikācijas līmeni. Lielā apmācību programmas apjoma un stundu skaita dēļ vienas kategorijas iegūšana izmaksā ap 500 *euro*. Kopā tas veido iespaidīgu summu un izmaksas vadītāja apliecības ieguvējam vai lauksaimniekiem, jo, lai pilnvērtīgi varētu strādāt lauksaimniecības nozarē, ir nepieciešamas četras traktortehnikas vadītāju kategorijas:  A — traktori, komunālā pašgājēja traktortehnika un universālās pašgājējmašīnas ar pilnu masu līdz 7500 kilogramiem;  B — visi traktori, komunālā pašgājēja traktortehnika, buldozeri un universālās pašgājējmašīnas;  C — ekskavatori un pašgājēji iekrāvēji;  D — lauksaimniecības pašgājējmašīnas.  Šī iemesla dēļ darba devēji lauksaimniecības, mežsaimniecības un ceļubūves nozarē nav apmierināti ar apmācību programmu saturu un vadītāju apliecību iegūšanas lielo cenu*.* NVO pārstāvji rosina pārskatīt apmācību priekšmetu programmu “Traktortehnikas uzbūves un ekspluatācijas pamati”, izslēgt mācību priekšmetu programmu “Traktortehnikas darba tehnoloģija” un praktiskajā vadīšanas eksāmenā šīs prasmes vairs nepārbaudīt. Traktortehnikas vadītāju apliecībai ir jāapliecina traktortehnikas vadītāja teorētiskās zināšanas par attiecīgas kategorijas traktortehnikas apkopi, vadības un mērierīču sistēmām, vispārējo uzbūvi un darba drošību, kā arī to vadīšanas prasmi.  Nozares pārstāvju sniegtā informācija liecina, ka patlaban traktortehnikas vadītāja apliecība negarantē tās īpašnieka prasmi strādāt ar attiecīgās kategorijas tehniku. Tādējādi darba devējam ir nepieciešams papildus apmācīt traktortehnikas apliecību ieguvušo darba ņēmēju, lai tas spētu strādāt ar attiecīgo traktortehniku. Darba devēji paši ir gatavi iemācīt darba tehnoloģijas jautājumus, jo šīs zināšanas un prasmes var apgūt, tikai strādājot ar attiecīgo traktortehniku praksē darba vadītāju uzraudzībā. Ja darba devējs vēlēsies pieņemt darbā traktortehnikas vadītāju ar padziļinātām zināšanām traktortehnikas mehānikā vai darbu tehnoloģijā, tas var lūgt pretendentu uzrādīt profesionālās vidējās vai augstākās izglītības iestādes izsniegtu diplomu.  Izglītības iestādes nespēj nodrošināt to, ka traktortehnikas vadītājs spēs strādāt ar jebkuru attiecīgajā kategorijā ietilpstošo traktortehniku. Mūsdienu traktortehnikas klāsts ir ļoti plašs un specifisks, tāpēc izglītības iestādes nespēj nodrošināt apmācību ar jaunāko traktortehniku, jo tehnoloģijas strauji mainās. Piemēram, tiem vadītājiem, kas ieguvuši C, D, E vai G kategoriju apmēram pirms 10 gadiem un nav praktiski vadījuši attiecīgo traktortehniku vai strādājuši ar to ilgāku periodu, varētu rasties nopietnas problēmas, lai darbotos ar jaunu modernu traktortehniku, un būtībā viņiem no jauna būtu jāmācās attiecīgās traktortehnikas vadība un darba tehnoloģija.  Ievērojot minēto, noteikumu projektā paredzētas būtiski grozījumi apmācības programmās, nosakot, ka tās jāveido tā, lai apmācāmā persona prastu vadīt attiecīgo traktortehniku gan ceļu satiksmē, gan vietās, kur iespējama transportlīdzekļu braukšana, ievērojot ceļu satiksmes noteikumus, satiksmes drošības un traktortehnikas ekspluatācijas drošības noteikumus.  Termino lietošana noteikumu projektā.  Atbilstoši Normatīvo aktu projektu izstrādes rokasgrāmatai (75. lpp.) Ministru kabineta noteikumos lietotajiem terminiem ir jāatbilst terminiem tajā likumā, uz kura pamata šie noteikumi ir izdoti. Ievērojot iepriekš minēto, noteikumu projektā ir lietoti termini, kas atbilst Ceļu satiksmes likuma 22.panta ceturtajā daļā paredzētajam pilnvarojumam.  Noteikumu projekts:   1. veidots uz noteikumu Nr.206 normatīvās bāzes;   izstrādāts atbilstoši Ceļu satiksmes 22. panta ceturtās daļas deleģējumam. Saskaņā ar deleģējumu noteikumu projekts paredz prasības izglītības iestādēm un speciālistiem, kuri nodrošina transportlīdzekļu vadītāju apmācību, transportlīdzekļu vadītāju apmācības programmas, kā arī transportlīdzekļu vadītāju apmācības procesa kontroles kārtību saistībā ar traktortehnikas vadītāju apmācības procesa un kārtības sekmīgu īstenošanu. Noteikumu projektā noteikto prasību ievērošanu un apmācības procesa uzraudzību un kontroli veic Valsts tehniskā uzraudzības aģentūra (turpmāk – aģentūra).  Lai sagatavotu traktortehnikas vadītājus, izglītības iestādei jāsaņem atļauja – aģentūras izsniegta mācību karte. Noteikumu projekts nosaka mācību kartes izniegšanas kārtību un paraugu.  Netiešs deleģējums noteikumu projekta VI nodaļā ietvertajai mācību kartes darbības apturēšanas un atņemšanas kārtībai izriet no Ceļu satiksmes likuma 22. panta 3.1 daļas, kas paredz, ka lēmums par mācību kartes neizsniegšanu, darbības apturēšanu vai atņemšanu apstrīdēšana neaptur tā darbību. Tātad aģentūrai ir tiesības izdot arī privātpersonai nelabvēlīgu administratīvo aktu. Noteikumu projektā ir skaidri jāparedz iespējamie kontroles pasākumi, ja izglītības iestādes neievēro vai ignorē noteikumos noteiktās normas. Līdzīga kārtība tiek piemērota arī autotransporta nozarē saskaņā ar Ministru kabineta 2010.gada 13.aprīļa noteikumiem Nr.358 “Noteikumi par transportlīdzekļu vadītāju apmācību un transportlīdzekļu vadītāju apmācības programmām”.  Izpildot Ceļu satiksmes likuma 22. panta ceturtās daļas deleģējumu attiecībā par prasībām izglītības iestādēm un speciālistiem, kuri nodrošina traktortehnikas vadītāju apmācību, noteikumu projekts nosaka:  1) prasības mācību telpām un uzskates līdzekļiem, kā arī personu skaitu mācību grupā;  2) kvalifikācijas prasības speciālistiem, kas sagatavo traktortehnikas vadītājus;   1. paredz izmaiņas traktortehnikas kategoriju dalījumā saskaņā ar 2018. gada 12. aprīlī pieņemto likumu “Grozījumi Ceļu satiksmes likumā”; 2. paredz izmaiņas mācību priekšmetu programmās – tās ir atvieglotas un vienkāršotas. Mācību programmas mērķis ir sagatavot traktortehnikas vadītājus, lai tie droši varētu piedalīties ceļu satiksmē, nevis sagatavot traktortehnikas mehāniķus. Tādēļ ir sagatavota jauna apmācību priekšmeta programma “Traktortehnikas vispārējā uzbūve un ekspluatācijas pamati” traktortehnikas vadītāja pamatzināšanu nodrošināšanai. Noteikumu projektā vairs nav atsevišķi mācību priekšmeti “Traktortehnikas darbu tehnoloģija” un “Darba aizsardzība”. Darba drošības pamatnosacījumu jautājumi ir iekļauti mācību priekšmetā "Traktortehnikas vispārējā uzbūve un ekspluatācijas pamati". Mācību priekšmeta “Ceļu satiksmes noteikumu un satiksmes drošība” saturs ir palicis nemainīgs, kā tas ir noteikts noteikumos Nr.206. Ir pilnveidotas praktiskās braukšanas mācību programmas prasības. Mācību priekšmetā “Praktiskā apmācība” tiks iekļauta jauna figūra – “treileris vai estakāde”, un šo figūru izpilde tiks pārbaudīta arī vadīšanas eksāmenā. Šī figūra eksāmenā būs jāizpilda TR3 un TR4 kategorijas vadītāja apliecības pretendentiem, jo šo kategoriju transportlīdzekļus pārsvarā pārvieto ar treilera palīdzību. Precizēta esošo figūru izpilde, piemēram, figūra “garāža” ir jāizpilda, iestumjot piekabi "garāžā" atpakaļgaitā no 90 grāduleņķa ar vienasu vai divasu piekabi no labās vai kreisās puses; 3. attiecīgo kategoriju traktortehnikas mācību priekšmeta “Traktortehnikas vispārējā uzbūve un ekspluatācijas pamati” saturs ir saskaņots ar profesionālajām vidējās izglītības iestādēm, kurās tiek mācīti traktortehnikas mehāniķi vai operatori; 4. paredz, ka līdz šim noteikumos Nr. 206 noteiktās prasības komersantiem, izglītības iestādēm (turpmāk – izglītības iestāde) un speciālistiem, kas nodrošina traktortehnikas vadītāju apmācību, nemainās. Izglītības iestādei ir jābūt aģentūras izsniegtai mācību kartei un atbilstoši aprīkotai, lai varētu nodrošināt pilnvērtīgu traktortehnikas vadītāju apmācības kursu, t.i., atbilstošām mācību telpām, traktortehnikas vadīšanas apmācības laukumam, traktortehnikai un speciālistiem. Mācību atļauja tiks aizstāta ar mācību karti atbilstoši Ceļu satiksmes likuma 22.panta 3.1 daļas regulējumam. Mācību karte, tāpat kā mācību atļauja, tiek izsniegta bez termiņa ierobežojuma. Mācību karte tiek izsniegta no jauna, ja tajā mainās norādītā informācija. Nosakot, ka mācību karte ir beztermiņa izglītības iestādēm netiek radīts administratīvais slogs; 5. paredz, ka kvalifikācijas prasības speciālistiem tiek saglabātas līdzšinējās, kā tas ir noteikts noteikumos Nr.206. Atsevišķi vairs nebūs nepieciešami pasniedzēji mācību priekšmetā “Traktortehnikas darbu tehnoloģija”, jo šāda temata mācību programmā vairs nav, un mācību priekšmetā “Darba aizsardzība”. Darba drošības pamatnosacījumi ir iekļauti mācību priekšmeta "Traktortehnikas vispārējā uzbūve un ekspluatācijas pamati" saturā, un to mācīs attiecīgās nozares mehānikas kvalifikāciju ieguvis pasniedzējs; 6. paredz, ka praktiskās mācības atkarībā no kategorijas ir jāīsteno ar noteiktu traktortehniku (līdz šim tas nebija skaidri noteikts); 7. paredz, ka traktortehnikas vadīšanas mācības laukums neatrodas tālāk par 50 km no teorētisko apmācību programmas īstenošanas vietas. Kvalitatīvu braukšanas mācību var nodrošināt tikai tad, ja braukšanas mācības laukums ir netālu no teorētiskās apmācības programmas īstenošanas vietas. Pastāv risks, ka pārāk liels attālums līdz braukšanas mācības laukumam nenodrošinās kvalitatīvu braukšanas apmācību, jo var būt mācību iestādes, kuru teorētisko mācību programmu īstenošanas vietas atrodas daudzviet Latvijā, bet kurām ir tikai viens braukšanas mācību laukums; 8. paredz atšķirīgu mācību grupu reģistrācijas kārtību izglītības iestādēm, kas šo apmācību nodrošina kā komerciālo pakalpojumu, un izglītības iestādēm, kas traktortehnikas vadītāju apmācību īsteno atbilstoši profesionālās vidējās vai profesionālās augstākās izglītības valsts akreditētajām mācību programmām. Noteikumi paredz, ka tad, ja profesionālās vidējās vai profesionālās augstākās izglītības iestādes savās programmās iekļauj arī attiecīgo traktortehnikas vadītāju sagatavošanas programmu, audzēknis pēc sekmīgas šīs programmas apguves būs tiesīgs kārtot eksāmenus traktortehnikas tiesību iegūšanai. Saskaņā ar noteikumu projektu izglītības iestāde mācību grupas reģistrācijas iesniegumu iesniedz aģentūrā trīs darbdienas pirms traktortehnikas vadītāju mācību uzsākšanas. Profesionālās vidējās vai profesionālās augstākās izglītības iestādēm ir neiespējami iesniegt precīzu nodarbību grafiku, jo tās potenciālos traktortehnikas mehāniķus vai operatorus sagatavo vairākus gadus un semestrus pēc kārtas, tādēļ tās mācību grupas reģistrācijas iesniegumu aģentūrā iesniedz ne vēlāk kā mēnesi pirms tam, kad aģentūrā plāno kārtot teorētisko eksāmenu traktortehnikas vadītāju tiesību iegūšanai; 9. ļauj izglītības iestādēm īstenot TR3 un TR4 kategorijas traktortehnikas vadītāju apmācību reālā traktortehnikas darba vidē vietā, kur atrodas atbilstošā traktortehnika. Šādu normu paredz arī noteikumi Nr.206, un to galvenokārt izmanto izglītības iestādes, kas apmāca meža mašīnu vai ceļu būves operatorus reālajos darba apstākļos. Izglītības iestādei pirms mācību kartes saņemšanas ir jānorāda traktortehnikas vadītāju apmācības laukuma adrese. Ja izglītības iestādes vēlas traktortehnikas vadītājus apmācīt reālos darba apstākļos, tā mācību grupas reģistrācijas iesniegumā norāda faktiskās mācību vietas adresi; 10. ievērojot labas pārvaldības principu, ievieš „klusēšanas-piekrišanas” principu atbilstoši Ministru kabineta 2012.gada 12.jūnija rīkojumam Nr.264 „Par Pasākumu plānu "klusēšanas-piekrišanas" principa ieviešanai un piemērošanai atbildīgo institūciju administratīvajā praksē”. Noteikumu projekts paredz ieviest „klusēšanas-piekrišanas” principu mācību kartes piešķiršanā. Ja aģentūra 10 darbdienu laikā nepiešķir izglītības iestādei mācību karti un neinformē izglītības iestādi par mācības kartes piešķiršanas atteikumu, uzskatāms, ka aģentūra izglītības iestādei mācību karti ir piešķīrusi saskaņā ar Brīvas pakalpojumu sniegšanas likumā minēto noklusējumu. Atbilstoši Eiropas Parlamenta un Padomes 2006.gada 12.decembra direktīvas 2006/123/EK par pakalpojumiem iekšējā tirgū 13.panta 5.punktam pieteikumus apstiprina, cik ātri vien iespējams. Ņemot vērā iepriekš minēto, kā arī to, ka katrs izglītības iestādes iesniegums par mācību kartes piešķiršanu tiek izskatīts aģentūras un Zemkopības ministrijas komisijas sēdē, kurā tiek izvērtēti iesnieguma un to pielikuma dokumentu atbilstība noteikumu projekta 4.punkta prasībām, minimālais iespējamais iesnieguma izvērtēšanai laiks, kurā aģentūra var sniegt atbildi un informēt izglītības iestādi, ir 10 darbdienas pēc iesnieguma saņemšanas, t.i., par nepilnīgi iesniegtu iesniegumu un to, ka mācību karte tiks izsniegta 10 darbdienu laikā no pilnīgas informācijas saņemšanas. Turklāt 10 darbdienu laikā no pilnīgi aizpildīta iesnieguma saņemšanas aģentūrai jāinformē izglītības iestāde par konkrētu datumu, līdz kuram tiks piešķirta mācību karte, kā arī par lēmuma pārsūdzības kārtību un to, ka tad, ja noteiktajā temiņā aģentūra nav piešķīrusi mācību karti vai informējusi par mācību kartes piešķiršanas atteikumu, uzskatāms, ka aģentūra mācību karti ir piešķīrusi saskaņā ar Brīvas pakalpojumu sniegšanas likumā minēto noklusējumu; 11. paredz, ka izglītības iestādei 10 darbadienu laikā aģentūrā ir jāiesniedz iesniegums par informācijas (izglītības iestādes nosaukuma, reģistrācijas numura, juridiskās adreses vai attiecīgās traktortehnikas kategorijas) izmaiņām mācību kartē un izmaiņu apliecinošu dokumentu, lai saņemtu jaunu mācību karti. Mācību kartes kopijai ir jāatrodas apmācāmajiem redzamā vietā, un tai ir jāatspoguļo reālā informācija par izglītības iestādi un to, kuras traktortehnikas kategorijas tā ir tiesīga apmācīt; 12. paredz, ka izglītības iestādei piecu darbdienu laikā ir jāziņo aģentūrai par jebkurām izmaiņām informācijā vai dokumentos, kas bija jāiesniedz aģentūrā, lai izglītības iestādei izsniegtu mācību karti, t.i., par mācību telpām, apmācības laukumu, pasniedzējiem un to izglītību apliecinošiem dokumentiem, traktortehniku un tās piekabēm un iesniegtajiem nomas līgumiem. Šī informācija izglītības iestādēm aģentūrai ir jāiesniedz pēc iespējas ātrāk, jo tā tiešā veidā ietekmē mācību procesu un aģentūrai ir jāpārliecinās par informācijas un dokumentu atbilstību noteikumu projekta prasībām. Piecas darbdienas ir pietiekams un optimāls laiks, lai izglītības iestāde paziņotu aģentūrai par attiecīgajam izmaiņām mācību procesā; 13. saskaņā ar Ceļu satiksmes likuma 22. panta ceturto daļu paredz transportlīdzekļu vadītāju apmācības procesa kontroles kārtību, lai izglītības iestādei nodrošinātu kvalitatīvas apmācības. Aģentūras amatpersonas apmeklē izglītības iestādi katru reizi, kad aģentūrā ir reģistrēta jauna mācību grupa, lai pārbaudītu mācību procesu, mācību materiālo bāzi, to, vai mācības pasniedz mācību grupas reģistrācijas iesniegumā norādītie pasniedzēji, telpu, braukšanas mācības laukuma un traktortehnikas atbilstību noteikumu prasībām. VI nodaļas „Mācību procesa kontrole un mācību kartes darbības apturēšana un atņemšana” regulējums attiecas uz juridiskām personām. Noteikumu projektā ir skaidri jānosaka iespējamie kontroles pasākumi, ja izglītības iestādes neievēro vai ignorē noteikumos noteiktās normas. Aģentūra ilgstoši ir cīnījusies ar negodprātīgām izglītības iestādēm, līdz tika pilnveidota mācību kartes darbības apturēšanas un atņemšanas kārtība. Līdzīga kārtība tiek piemērota arī autotransporta nozarē saskaņā ar Ministru kabineta 2010.gada 13.aprīļa noteikumiem Nr.358 “Noteikumi par transportlīdzekļu vadītāju apmācību un transportlīdzekļu vadītāju apmācības programmām”; 14. nosaka, ka pasniedzējs mācību grupas žurnālā atzīmē teorētisko priekšmetu mācībstundu apmeklējumu, nodarbību nosaukumu un tematu. Savukārt praktiskās apmācības nodarbību apmeklējumu instruktors atzīmē katras apmācāmās personas mācību reģistrācijas kartē (apliecinājumā) pēc katras nodarbības. Šāda reģistrēšanas sistēma ir nepieciešama, lai disciplinētu mācību iestādi, lai aģentūra varētu pārliecināties par nodarbību apmeklētību un pasniedzējiem, kas pasnieguši attiecīgās nodarbības, kā arī lai skola varētu izvērtēt nodarbību apmeklētību un notikušās nodarbības; 15. paredz kvalifikācijas (nevis profesijas) prasības speciālistiem, kas apmāca traktortehnikas vadītājus, kā arī traktortehnikas vadītāju apmācības programmu saturu saskaņā ar Ceļu satiksmes likuma 22. panta ceturtajā daļā noteikto pilnvarojumu Ministru kabinetam. Šī iemesla dēļ traktortehnikas vadītāju apmācības programmas nav pielīdzināmas nevienai no Izglītības likumā minētajām programmām un Ministru kabineta 2014. gada 28. oktobra noteikumi Nr.662 “Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību” nav attiecināmi uz noteikumu projekta 18. punktā norādītajiem pasniedzējiem. Lai apmācītu traktortehnikas vadītājus, to pasniedzējiem nav nepieciešama pedagoģiskā izglītība. Spēkā esošo noteikumu Nr. 206 14.1. apakšpunktā noteikts, ka mācību priekšmeta “Traktortehnikas uzbūve un ekspluatācijas pamati” pasniedzējām ir jābūt ar lauksaimniecības tehnikas, autotransporta vai mežinženiera kvalifikāciju, tas ir, vismaz ar 3. līmeņa profesionālās vidējās izglītības kvalifikācijas dokumentu; 16. paredz prasības mācību priekšmeta "Traktortehnikas vispārējā uzbūve un ekspluatācijas pamati" pasniedzējam, tas ir, vismaz 3. līmeņa profesionālās vidējās izglītības dokumentu par iegūto lauksaimniecības tehnikas mehāniķa, spēkratu mehāniķa, autotransporta mehāniķa, celtniecības un ceļa būves mehāniķa vai meža mašīnu operatora/mehāniķa kvalifikāciju. Mācību priekšmets "Ceļu satiksmes noteikumi un satiksmes drošība" jāpasniedz personai, kura ir ieguvusi Ceļu satiksmi reglamentējošo normatīvo aktu un ceļu satiksmes drošības pasniedzēja apliecību, ko izsniedz Ceļu satiksmes drošības direkcija. Savukārt tiesības vadīt traktortehnikas vadītāju praktiskās mācības ir instruktoram, kam ir vismaz vidējā profesionālā izglītība traktortehnikas izmantošanas nozarē, vismaz trīs gadu ilgs attiecīgās kategorijas traktortehnikas vadītāja stāžs (attiecīgās kategorijas vadītāju apliecība) un aģentūras izsniegta traktortehnikas vadītāju sagatavošanas praktisko mācību instruktora apliecība. Teorētisko priekšmetu pasniedzējam obligāti nav jābūt attiecīgās kategorijas traktortehnikas vadītāju tiesībām. Traktortehnikas tiesību esamība vai neesamība neietekmē teorētisko mācību priekšmetu “Ceļu satiksmes noteikumi un satiksmes drošība” un “Traktortehnikas vispārējā uzbūve un ekspluatācijas pamati” pasniedzēju profesionalitāti. Profesionalitāti apliecina attiecīgās kvalifikācijas izglītības dokuments. Traktortehnikas tiesību iegūšanai mācību priekšmeta “Ceļu satiksmes noteikumi un satiksmes drošība” saturs attiecībā uz visām traktortehnikas kategorijām ir vienāds, pārsvarā to māca tie paši pasniedzēji, kas autoskolās, un šiem pasniedzējiem nav vai var nebūt traktortehnikas vadītāju tiesības. Ja tiktu ieviesta prasība, ka visiem pasniedzējiem ir nepieciešama attiecīgās kategorijas traktortehnikas vadītāju apliecība, tiks radīts nevajadzīgs administratīvais slogs un samazinātos pasniedzēju skaits, bet no tā cietīs izglītības iestādes. Traktortehnikas tiesību apmācības jomā jau tā ir jūtams būtisks kvalificētu pasniedzēju trūkums; 17. paredz pārejas noteikumus, lai atvieglotu pāreju no pašreizējās traktortehnikas vadītāju mācību kārtības uz jauno kārtību: 18. pirms noteikumu spēkā stāšanās reģistrētās mācību grupās mācības pabeidz saskaņā ar tām prasībām, kas bija mācību uzsākšanas brīdī, vai arī pēc jaunās kārtības. Tādējādi izglītības iestādēm tiek dota izvēlēs tiesības, lai rastu pēc iespējās izdevīgāko variantu sev, pasniedzējiem un apmācāmajiem. Teorētiskos un praktiskos eksāmenus tiesību iegūšanai varēs kārtot tādā pašā kārtībā, kāda bija pirms noteikumu spēkā stāšanās, vai pēc jaunās kārtības; 19. sešu mēnešu ilgu termiņu mācību atļaujas apmaiņai pret mācību karti, lai neradītu nevajadzīgu saspīlējumu visām izglītības iestādēm vienlaikus, jo mainīto traktortehnikas kategoriju dēļ izglītības iestādēm aģentūrā 10 darbdienu laikā būtu jāiesniedz iesniegums par mācību atļaujas apmaiņu pret mācību kārti; 20. lai novērstu administratīvās izmaksas izglītības iestādei un aģentūrai mainīto traktortehnikas kategoriju dēļ, izglītības iestādei aģentūrai nebūs jāziņo par pasniedzējiem, kas turpinās pasniegt teorētiskos priekšmetus un praktisko braukšanu, jo kvalifikācijas prasības pasniedzējiem nemainās. Nav nepieciešams ziņot arī par traktortehniku un to piekabi, ja tā nemainās un pēc kategoriju pielīdzināšanas atbilst noteikumu projektu prasībām tās kategorijas mācību traktortehnikai, kuras kategorijas vadītājus izglītības iestāde sagatavo. Vienīgi ir jāziņo tām izglītības iestādēm, kurām mācību atļauja ir piešķirta tikai un vienīgi par C vai D kategoriju, bet nav bijusi B kategorija, E kategorija un G kategorija, jo pēc kategoriju pielīdzināšanas mainās traktortehnika, ar kuru notiek praktiskās braukšanas nodarbības; 21. iepriekšējo kategoriju pielīdzināšanas kārtību jaunajām kategorijai, tādējādi padarot skaidrus nosacījumus kategoriju pielīdzināšanā. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekta izstrādē saskaņā ar Zemkopības ministrijas 2017. gada 2. marta rīkojumu Nr. 37 „Par traktortehnikas darba grupas izveidošanu” ir iesaistītas šādas institūcijas:  1) Zemkopības ministrija;  2) Valsts tehniskās uzraudzības aģentūra;  3) VSIA „Sertifikācijas un testēšanas centrs”;  4) biedrība „Zemnieku saeima”;  5) biedrība „Lauksaimnieku organizāciju sadarbības padome”;  6) biedrība “Lauksaimniecības statūtsabiedrību asociācija”;  7) biedrība “Latvijas Neatkarīgo mežizstrādātāju asociācija”;  8) biedrība “Latvijas Lauksaimniecības kooperatīvu asociācija”;  9) biedrība „Lauksaimniecības tehnikas ražotāju un tirgotāju asociācija”.  Pavisam ir notikušas piecas formālas Traktortehnikas darba grupas sanāksmes, kurās papildus iekļautajām institūcijām tika pieaicinātie eksperti no  1) biedrības „Latvijas ceļu būvētājs”;  2) SIA „Latvijas Lauku konsultāciju un izglītības centrs”;  3) profesionālās izglītības kompetences centra “Ogres tehnikums”;  4) profesionālās izglītības kompetences centra “Smiltenes tehnikums”;  5) profesionālās izglītības kompetences centra “Priekuļu tehnikums”;  6) Aizkraukles profesionālās vidusskolas;  7) Valsts Kandavas lauksaimniecības tehnikuma. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attieksies uz aptuveni 80 izglītības iestādēm un 8 profesionālās izglītības iestādēm, kas nodarbojas ar traktortehnikas vadītāju apmācību un ir saņēmušas Valsts tehniskās uzraudzības aģentūras izsniegtu mācību karti.  Noteikumu projekts attieksies arī vidēji uz 3700 personām, kas kalendārajā gadā plāno iegūt noteiktas kategorijas traktortehnikas vadīšanas tiesības.  Noteikumu projekts ietekmēs aģentūras darbu intensitāti pārejas periodā, kas ir seši mēneši pēc noteikumu projekta spēkā stāšanās, jo izglītības iestādēm mācību atļaujas būs jāapmaina pret mācību karti. Pēc noteikumu projekta spēkā stāšanās aģentūrai pirms mācību kartes izsniegšanas vai attiecīgas kategorijas mācību grupas reģistrācijas, ja izglītības iestāde nav saņēmusi mācību karti, būs jāpārliecinās par traktortehnikas atbilstību konkrētajai kategorijai. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts neparedz jaunas izmaksas vai papildu administratīvās procedūras un nerada papildu administratīvo slogu Valsts tehniskās uzraudzības aģentūrai salīdzinājumā ar pašreizējo spēkā esošo kārtību.  Traktortehnikas vadītāja apliecības pretendentiem mācoties izglītības iestādē pēc saīsinātas traktortehnikas vadītāju teorētiskās apmācības programmas un ar samazinātu stundu skaitu (aptuveni par 20 stundām), par 20 % samazināsies arī traktortehnikas vadītāja apliecības iegūšanas izmaksas.  Pēc A, C, D, un H traktortehnikas kategorijas apvienošanas vienā TR1 vai TR2 kategorijā potenciālie vadītāji, pirmo reizi iegūstot kādu no šīm kategorijām, ietaupīs līdz 1430 *euro*. Pēc F, C, un H traktortehnikas kategorijas apvienošanas vienā TR3 kategorijā potenciālie vadītāji ietaupīs aptuveni 1500 *euro*.  Pēc G, E, C un H traktortehnikas kategorijas apvienošanas vienā TR4 kategorijā potenciālie vadītāji ietaupīs aptuveni 1730 *euro*. |
| 3. | Administratīvo izmaksu monetārs novērtējums | Noteikumu projekts finansiāli ietekmēs izglītības iestādes, jo vairākas prasības tām rada informācijas sniegšanas pienākumus.  Noteikumu projekta 4. punkts: lai saņemtu mācību kartes izglītības iestādes aģentūrā iesniedz dažādu informāciju (pēc aģentūras datiem, šobrīd ir izsniegtas 140 spēka esošas mācību kartes 44 izglītības iestādēm). Gadā tiek izsniegtas ne vairāk kā 10 mācību kartes:  C = (7,75 x 3) x (10 x 1) = 232,5 *euro*  Saistībā ar mācību kartes saņemšanu izglītību iestāžu kopējās administratīvās izmaksas veido 232,5 *euro*.  Noteikumu projekta 14. un 15.punkts: par izglītības iestāžu pienākumu ziņot aģentūrai saistībā ar izmaiņām aģentūrai iesniegtajā informācijā, uz kuras pamata tiek izsniegta mācību karte (9 iesniegumi gadā) un par informācijas izmaiņām pašā mācību kartē (115 iesniegumi gadā).  C= (7,75 x 1) x (124 x 1) = 1186 *euro*  Noteikumu projekta 24. punkts: līguma noslēgšana izglītības iestādei ar apmācāmo.  C= (7,75 x 0,08) x (3000 x 1) = 1860 *euro*  Noteikumu projekta 37. un 39. punkts: izglītības iestādes iesniedz iesniegumus (550 gadā) par mācību grupas reģistrāciju un iesniegumus (20 gadā) par izmaiņām mācību grupas reģistrācijā.  C= (7,75 x 1) x (570 x 1) = 4417,5 *euro*  Noteikumu projekta 36. punkts: profesionālās izglītības iestādes (12) vienu mēnesi pirms traktortehnikas vadītāju tiesību iegūšanas teorētiskā eksāmena aģentūrā iesniedz mācību grupas reģistrācijas iesniegumu (40).  C= (7,75 x 1) x (40 x 1) = 310 *euro*  Noteikumu projekta 30. punkts: aizpildot mācību žurnālus un mācību reģistrācijas karti par katru apmācāmo, visā apmācības laikā ir jāizdara 15 ieraksti žurnālā un kartē. Vidēji gadā tiek apmācītas 3000 personas.  C= (7,75 x 0,008) x (3000 x 15) = 2790 *euro*  Kopējais administratīvais slogs izglītības iestādēm rēķināms 9796 *euro* apmērā. Vislielāko administratīvo slogu 4417,5 *euro* apmērā izglītības iestādēm rada mācību reģistrācijas iesnieguma sagatavošana. |
| 4. | Atbilstības izmaksu monetārs novērtējums | Valsts tehniskajai uzraudzības aģentūrai administratīvās un atbilstības izmaksas neveidojas, jo izglītības iestādei mācību kartes izsniegšana, mācību grupas reģistrācija, kā arī mācību grupas un mācību materiālu atkārtotās pārbaudes ir maksas pakalpojums.  Lai izglītības iestāde varētu nodrošināt mācības, mācībām aprīkotajās telpās, ir nepieciešams:   1. darba kārtībā esošs transportlīdzekļu satiksmes regulēšanas luksofors vai tā makets vai datorprogramma (aptuvenā cena 200 *euro*); 2. stendi vai datorprogrammas un prezentāciju iekārtas ceļazīmju un ceļa horizontālo un vertikālo apzīmējumu mācīšanai (aptuvenās izmaksas 200 *euro*); 3. stendi ar attēliem, maketi vai datorprogrammas, kas atspoguļo atbilstošās kategorijas traktortehnikas uzbūvi un galvenos mehānismu mezglus (aptuvenās izmaksas 150 *euro*); 4. mācību pazīšanas zīme (aptuvenās izmaksas 40 *euro*).   Saskaņā ar aģentūras sniegto informāciju šobrīd ir izsniegtas 44 mācību kartes. Kopējās atbilstības izmaksas izglītības iestādei, lai nodrošinātu apmācību, pamatojoties uz vienu mācību karti, veido 590 *euro,* bet, rēķinot par visām izglītības iestādēm kopā, atbilstības izmaksas veidojas 25 960 *euro* apmērā.  Mācību telpas un traktortehnikas nomas vai iegādes izmaksas izglītības iestāde sedz saskaņā ar izglītības iestādes pakalpojuma cenrādi. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | 1. Ministru kabineta noteikumu projekts „Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība” (Valsts sekretāru 29.03.2018. sanāksmes protokola Nr.13 29.§ VSS-326) paredz atzīt par spēku zaudējušiem Ministru kabineta 2009. gada 29. septembra noteikumus Nr. 1123 „Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība”, kas stāsies spēkā 2018. gada 1.septembrī. Ministru kabineta noteikumu projekts paredz:   1. precizēt kategoriju un grupu nosaukumus; 2. pilnveidot vadītāju tiesību iegūšanas kārtību; 3. jauno kategoriju pielīdzināšanas kārtību, nomainot traktortehnikas vadītāju apliecību; 4. ārzemēs izdotu dokumentu, kas apliecina tiesības vadīt traktortehniku, apmaiņas kārtību; 5. ka vispārējās profesionālās kvalifikācijas atzīšanas sistēmas piemērošanai traktortehnikas vadītāju apliecība atbilst 5.līmeņa profesionālo kvalifikāciju apliecinošam dokumentam saskaņā ar likuma “Par reglamentētajām profesijām un profesionālās kvalifikācijas atzīšanu” 44.panta otrajā daļā noteikto.   2. Ministru kabineta noteikumu projekts „Grozījumi Ministru kabineta 2017. gada 6. jūnija noteikumos Nr. 313 “Traktortehnikas un tās piekabes reģistrācijas noteikumi”” (Valsts sekretāru 31.05.2018. sanāksmes protokola Nr.21 27.§ VSS-541), kas stāsies spēkā 2018. gada 1.septembrī. Ar grozījumiem tiks precizētas traktortehnikas grupas un apakšgrupas. |
| 2. | Atbildīgā institūcija | Zemkopības ministrija |
| 3. | Cita informācija | Nav. |

|  |  |
| --- | --- |
| **V. Tiesību akta projekta atbilstība Latvijas Republikas starptautiskajām saistībām** | |
| 1. Saistības pret Eiropas Savienību | Eiropas Parlamenta un Padomes 2006.gada 12.decembra direktīva 2006/123/EK par pakalpojumiem iekšējā tirgū |
| 2. Citas starptautiskās saistības | Projekts šo jomu neskar. |
| 3. Cita informācija | Nav. |

|  |  |  |  |  |  |
| --- | --- | --- | --- | --- | --- |
| **1.tabula**  **Tiesību akta projekta atbilstība Eiropas Savienības tiesību aktiem** | | | | | |
| Attiecīgā Eiropas Savienības tiesību akta datums, numurs, nosaukums | Eiropas Parlamenta un Padomes 2006.gada 12.decembra direktīva 2006/123/EK par pakalpojumiem iekšējā tirgū. | | | | |
| A | | | B | C | D |
| Attiecīgā Eiropas Savienības tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | | | Projekta vienība, kas pārņem vai ievieš katru šīs tabulas A ailē minēto Eiropas Savienības tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās Eiropas Savienības tiesību akta vienības tiek pārņemtas vai ieviestas pilnībā vai daļēji. | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās Eiropas Savienības tiesību akta vienības. |
| 13. panta 4. punkts | | | 10. punkts | ES tiesību akta vienība tiek pārņemta pilnībā. | Attiecīgais noteikumu projekta punkts neparedz stingrākas prasības kā ES tiesību aktā. |
| 13. panta 5. punkts | | | 12. punkts | ES tiesību akta vienība tiek pārņemta pilnībā | Attiecīgais noteikumu projekta punkts neparedz stingrākas prasības kā ES tiesību aktā. |
| 13. panta 6. punkts | | | 11. punkts | ES tiesību akta vienība tiek pārņemta pilnībā | Attiecīgais noteikumu projekta punkts neparedz stingrākas prasības kā ES tiesību aktā. |
| Kā ir izmantota Eiropas Savienības tiesību aktā paredzētā rīcības brīvība dalībvalstij pārņemt vai ieviest noteiktas Eiropas Savienības tiesību akta normas? Kādēļ? | | Projekts šo jomu neskar. | | | |
| Saistības sniegt paziņojumu Eiropas Savienības institūcijām atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | | | |
| Cita informācija | | Nav. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedriskā apspriešana.  Noteikumu projekta iztrādes laikā tika organizētas vairākas Traktortehnikas darba grupas sanāksmes un informācija par darba grupas sanāksmju norises laikiem ievietota tīmekļvietnes [www.zm.gov.lv](http://www.zm.gov.lv) sadaļas „Darba plāns” kalendārā. |
| 2. | Sabiedrības līdzdalība projekta izstrādē | Noteikumu projekta izstrādes laikā notikušas konsultācijas ar šādiem sabiedrības pārstāvjiem:  1) biedrību „Zemnieku saeima”;  2) biedrību „Lauksaimnieku organizāciju sadarbības padome”;  3) biedrību “Lauksaimniecības statūtsabiedrību asociācija”;  4) biedrību “Latvijas Neatkarīgo mežizstrādātāju asociācija”;  5) biedrību “Latvijas Lauksaimniecības kooperatīvu asociācija”;  6) biedrību „Lauksaimniecības tehnikas ražotāju un tirgotāju asociācija”.  7) biedrību „Latvijas ceļu būvētājs”;  8) SIA „Latvijas Lauku konsultāciju un izglītības centrs”;  9) profesionālās izglītības kompetences centru “Ogres tehnikums”;  10) profesionālās izglītības kompetences centru “Smiltenes tehnikums”;  11) profesionālās izglītības kompetences centru “Priekuļu tehnikums”;  12) Aizkraukles profesionālā vidusskolu;  13) Valsts Kandavas lauksaimniecības tehnikumu.  Noteikumu projekts sabiedriskai apspriešanai no 05.04.2018. līdz 12.04.2018. bija ievietots tīmekļvietnē [www.zm.gov.lv](http://www.zm.gov.lv).  Noteikumu projekts 2018. gada 10. aprīlī elektroniski tika nosūtīts saskaņošanai iepriekš minētajiem sabiedrības pārstāvjiem. |
| 3. | Sabiedrības līdzdalības rezultāti | Sabiedrības pārstāvji atbalsta noteikumu projektu, jo par tīmekļvietnē www.zm.gov.lv ievietoto noteikumu projektu iebildumi un priekšlikumi no sabiedrības netika saņemti.  Saskaņošanas laikā iebildumi no sabiedrības pārstāvjiem un nevalstiskajām organizācijām netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts tehniskās uzraudzības aģentūra |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas.  Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs Jānis Dūklavs

Bumbuls 67027184

[adris.bumbuls@zm.gov.lv](mailto:adris.bumbuls@zm.gov.lv)